作者:張碧
標題:廬山瀑布
內容:誰將織女機頭練，貼出青山碧雲面。造化工夫不等閒，剪破澄江凝一片。怪來洞口流嗚咽，怕見三冬晝飛雪。石鏡無光相對愁，漫漫頂上沉秋月。爭得陽烏照山北，放出青天豁胸臆。黛花新染插天風，驀吐中心爛銀色。五月六月暑雲飛，閣門遠看澄心機。參差碎碧落巖畔，梅花亂擺當風散。